钦定古今图书集成/明伦汇编/家范典/第077卷 > 《送侄让还吴》前人
## 钦定古今图书集成/明伦汇编/家范典/第077卷 > 《送侄让还吴》前人

“西风萧萧鸿雁鸣，行子悠悠随斾旌。百年衣食仰奔
走，四海甲兵纷战争。猥将笔札事卿相，叨备戎行陪
俊英。军中草檄吾何有，马上操觚汝所能。人称阿买
八分好，我爱永兴戈法精。吾女咿嚘学言语，汝儿读
书知姓名。中年窃禄正为此，使有石田归力耕。”汝今
还家我羁旅，各劝加餐调寝兴。升堂再拜谒从母，儿
妹踉跄欣走迎。扁舟石湖上先陇，霜露既降草木零。
丁宁为我戒樵牧，慎勿剪伤松柏青。我欲还山结茅
屋，五岳逍遥期向平。乞身时宰若未许，南望白云劳
我情。